Vreemde voorwerp in Jeffreysbaai: Raaisel opgelos | Maroela Media
Die voorwerp van Dinsdag uitgespoel het. FotoL Rieghard Janse van Rensburg , RRAD Photography.
Die Maritieme Reddingskoördinasiesentrum (MRCC) het Woensdag bevestig dat ŉ totaal van vyf silindriese houers, waarvan een Dinsdag naby Jeffreysbaai uitgespoel het, oor die naweek van ŉ Chinese skip afgespoel is.
Maroela Media het gister berig dat die silinder aanvanklik eers met ŉ gestrande walvis verwar is.
Volgens die MRCC is die houers van die skip, Anguan Gjing, wat van Durban na Nigerië onderweg was. Die houers het tussen Port Elizabeth en St Francisbaai in erge stormseetoestande oorboord gespoel.
“Waarskuwings is per radio aan seevaartuie in die omgewing uitgestuur om op die uitkyk te wees vir die silinders, aangesien dit ŉ gevaar vir hulle kan inhou sou hulle daarteen bots,” het die MRCC gesê.
Die polisie het Woensdag die kuslyn patrolleer en op nóg drie van die silinders afgekom. Een silinder word nog vermis en mag moontlik nog in die see dryf, of het moontlik in ŉ afgeleë gebied uitgespoel.
Die MRCC het bevestig dat al vyf die houers leeg is en geen gevaar vir die omgewing inhou nie.
Owerhede moet nog besluit hoe om van die houers ontslae te raak.
Baba Wiehan: Saak teen verdagtes teruggetrek